গত বুধবার ‘আসামির আমন্ত্রণে মাছ শিকার, ভোজে বিচারক’ শিরোনামে দৈনিক ইত্তেফাকে একটি প্রতিবেদন প্রকাশিত হয়। ওই প্রতিবেদনে বলা হয়, রামু বৌদ্ধ মন্দির হামলা ও অগ্নিসংযোগের ঘটনার মূল পরিকল্পনাকারী ও মামলার প্রধান আসামি বান্দরবান জেলার নাইক্ষ্যংছড়ী উপজেলা চেয়ারম্যান (বরখাস্তকৃত) তোফায়েল আহমদের আতিথেয়তা গ্রহণ করে গত ১৭ অক্টোবর মাছ শিকার করতে গিয়েছিলেন জজ সাদিকুল ইসলাম। মাছ শিকারের পর ওই আসামির আয়োজনে ভুরিভোজেও অংশগ্রহণ করেন তিনি। চট্টগ্রামের জেলা জজ ও দায়রা মো. নুরুল হুদার তদন্ত প্রতিবেদনে এই অভিযোগ প্রমাণিত হয়। এছাড়া হত্যা, অস্ত্র ও ইয়াবা মামলার আসামিদের জামিন প্রদানের ক্ষেত্রে বিচারিক অসততা, ক্ষমতার অপব্যবহার এবং স্বেচ্ছাচারিতার প্রমাণ পাওয়া যায়। যা সুনির্দিষ্টভাবে দুর্নীতির প্রতি অঙ্গুলি নির্দেশ করে বলে ওই তদন্ত প্রতিবেদনে উল্লেখ করা হয়। এ তদন্ত প্রতিবেদনের ভিত্তিতে গত ১০ ফেব্রুয়ারি প্রধান বিচারপতি এসকে সিনহার নেতৃত্বে সুপ্রিম কোর্টের এ সংক্রান্ত জেনারেল অ্যাডমিনিস্ট্রেশন (জিএ) কমিটি জজ সাদিকুলকে অবিলম্বে আইন মন্ত্রণালয়ে সংযুক্ত করার নির্দেশ দেয়।